กกต. สั่งลงคะแนนเลือกตั้งเทศบาลใหม่ 37 จังหวัด สั่งนับคะแนนใหม่อีก 5 จังหวัด
คณะกรรมการการเลือกตั้ง (กกต.) สั่งให้มีการลงคะแนนใหม่และนับคะแนนเลือกตั้งใหม่ ในการเลือกตั้งสมาชิกสภาเทศบาลและนายกเทศมนตรี ที่มีการเลือกตั้งเมื่อวันที่ 28 มีนาคมที่ผ่านมา โดยสั่งให้มีการลงคะแนนใหม่ ตามมาตรา 104 พ.ร.บ.การเลือกตั้งสมาชิกสภาท้องถิ่น หรือผู้บริหารท้องถิ่น เนื่องจากพบบัตรเลือกตั้งปลอม 1 จังหวัด 1 หน่วยเลือกตั้ง ได้แก่ จังหวัดกระบี่ และสั่งให้มีการลงคะแนนใหม่ ตามมาตรา 105 วรรคหนึ่ง ของ พ.ร.บ.การเลือกตั้งสมาชิกสภาท้องถิ่นหรือผู้บริหารท้องถิ่น เนื่องจากจำนวนคนมาใช้สิทธิไม่ตรงกับจำนวนบัตรเลือกตั้งที่ใช้ไป จำนวน 37 จังหวัด 76 หน่วยเลือกตั้ง ได้แก่ จังหวัดเชียงราย เชียงใหม่ พิจิตร ลำปาง สุโขทัย อุตรดิตถ์ กาฬสินธุ์ ขอนแก่น ชัยภูมิ บึงกาฬ เลย สกลนคร หนองคาย อุดรธานี บุรีรัมย์ สุรินทร์ นครราชสีมา ชลบุรี ลพบุรี นครสวรรค์ ระยอง สระบุรี ชัยนาท ราชบุรี พระนครศรีอยุธยา อุทัยธานี เพชรบุรี กาญจนบุรี นนทบุรี ตรัง สุราษฎร์ธานี ระนอง นครศรีธรรมราช นราธิวาส กระบี่ ประจวบคีรีขันธ์ และปทุมธานี ซึ่งการลงคะแนนเลือกตั้งใหม่และออกเสียงลงคะแนนใหม่ ในวันอาทิตย์ที่ 16 พฤษภาคมนี้นอกจากนี้ กกต. ยังสั่งให้มีการนับคะแนนใหม่ ตามมาตรา 106 ของ พ.ร.บ.การเลือกตั้งสมาชิกสภาท้องถิ่นหรือผู้บริหารท้องถิ่น เนื่องจากมีคนร้องเรียนโดยมีหลักฐานว่าการนับคะแนนไม่ได้เป็นโดยสุจริตและเที่ยงธรรม จำนวน 5 จังหวัด 5 หน่วยเลือกตั้ง ได้แก่ จังหวัดเชียงราย ตราด สระบุรี นครศรีธรรมราชและพัทลุง